Lav et referat af nedenstående tekst:

Tekst:
På gyngen sidder to-årige Zoya Iversen og griner, mens hendes mor skubber hende højere og højere. I dag er en god dag, og den lille pige har det godt. Men det er langt fra alle dage, der er som denne. Zoya Iversen lider nemlig af atopiske sygdomme. Det vil sige, at hun ofte får kløende, tør hud med rødt udslæt. Derudover lider hun også af følgesygdomme som fødevareallergier, nældefeber og astma. Tania Iversen, der er mor til Zoya Iversen, oplever ofte, at datteren har det for dårligt til, at hun kan sende hende i vuggestue. Og det er et problem, når hun bliver nødt til at holde hende hjemme, for hun er alene-mor og har ikke nogen, der kan hjælpe med at passe datteren, så hun kan passe et job. - Det er så træls, når man skal ringe om morgenen og melde sig syg. Derfor er der nok også nogle dage, hvor jeg måske har sendt hende afsted, fordi jeg håbede på, at det gik. Så enten har jeg dårlig samvittighed overfor mit barn eller min arbejdsplads, siger hun. Hvem vil ansætte mig? Tania Iversen er uddannet pædagog og frem til 30. juni 2022, var hun ansat som støttepædagog i Hjørring. Et job, hun var meget glad for, og hvor hun også var vellidt. Men arbejdspladsen så ikke nogen mulighed for at forlænge hendes kontrakt, så længe der ikke var nogen løsning på det høje fravær grundet datterens sygdom. Ifølge kommunen har Zoya haft 69 sygedage det seneste år, men det egentlige tal er højere, mener Tania Iversen. - De 69 dage er kun et udtryk for mine arbejdsdage. Derudover har hun også været syg i ferier og weekender, men det er ikke registreret nogen steder, siger moren. Ifølge Kim Jakobsen, der er afdelingsleder ved Jobcenter Hjørring, er der stor efterspørgsel på pædagoger i øjeblikket, så der burde være rift om netop Tania Iversens faglige kvalifikationer. - Jeg kan sagtens søge et job, komme til en samtale og måske endda få jobbet, men så snart arbejdsgiveren finder ud af, hvor meget fravær jeg har, er jeg dømt ude, siger Tania Iversen. Ikke berettiget til dagpenge Tania Iversen har søgt hjælp hos sin fagforening og der fået oplyst, at a-kassen skal lave en rådighedsvurdering på hende i forhold til at kunne passe et job. Ifølge fagforeningen vil den vurdering resultere i, at man vil vurdere, at hun på grund af mange fraværsdage ikke er hundrede procent disponibel for arbejdsmarkedet, og dermed vil hun ikke være berettiget til dagpenge. A-kassen henviser derfor til, at det er Hjørring Kommune, der skal hjælpe hende videre, men heller ikke her, er der noget entydig svar til Tania Iversen. - Hjørring Kommune siger, at det er Jobcenteret, der skal hjælpe mig, men Jobcenteret ved ikke umiddelbart, hvor de skal finde et job, hvor de kan acceptere, at jeg er så mødeustabil. De har ikke umiddelbart nogen løsninger i ærmet, siger hun. Ingen løsning på problemet Per Møller, der er 1. viceborgmester i Hjørring Kommune, er lydhør overfor problemet, men han kan ikke kommentere den konkrete sag. - Først og fremmest så tænker jeg, at det er meget ulykkeligt, og synd for moren og for familien i det hele taget. Jeg kan ikke komme ind på den konkrete sag, men jeg kan sige, at de ansatte, vi har i Hjørring Kommune både i børne-unge og familie-afdelingen, og også i jobcenteret selvfølgelig vil se, om vi kan finde en løsning for de borgere, der har brug for vores hjælp, siger Per Møller (C). Har fået afslag på tabt arbejdsfortjeneste Tania Iversen er glad for, at hun bliver hørt, men indtil videre er hun ikke blevet præsenteret for en konkret løsning på sit problem. - Jeg vil bare gerne kunne passe mit barn, når hun er syg, siger hun. Hun mener ikke, at hun er egnet til at varetage et job, sådan som situationen ser ud lige nu. Derfor har hun søgt om fuld, tabt arbejdsfortjeneste, som er en ydelse, der gives til forældre med børn, der har en indgribende, kronisk eller varig lidelse. Men Tania Iversen har fået afslag. Hun har anket afgørelsen, men behandlingen af anken kan tage syv til otte måneder.

Referat:
Pædagog Tania Iversen står uden job, fordi hun har mange sygedage, da hendes datter lider af atopiske sygdomme. Nu er hun i klemme mellem Hjørring Kommune og a-kassen.